ચંબુડા, છેલ્લાં બે વર્ષથી ‘કટ્ટપ્પાએ બાહુબલીને કેમ માર્યો?’ વિચારી-વિચારીને આખો દેશ જાણે સગ્ગી માસીના દીકરાને માર્યો હોય ને ખરખરે જવાનું રહી ગયું હોય એવો પાગલ થઈ ગયેલો અને તને પણ મગજનું પૅરૅલિસિસ થઈ ગયું હતું, પણ ટોપા તારા બાબલાને માસ્તરે બે વાર શું કામ માર્યો એ વિચાર્યું? બાહુબલીનો જવાબ મેળવવા બધા થિયેટર પર ઊપડ્યા, પણ કાશ્મીરમાં પેલા આતંકવાદીઓ તકવાદી બનીને જવાનોને મારે છે અને શિરચ્છેદ કરે છે એનો જવાબ મેળવવા કાશ્મીર જા. સાલું તેં તારી ફુલ સાઇઝની જિંદગીમાં ક્યારેય રક્તદાન નથી કર્યું અને કાશ્મીરમાં લોહીની નદીઓ વહે ત્યારે તારું લોહી કેમ નથી ઊકળી ઊઠતું? મેં તો એક વડીલ તરીકે ભઈ મોદીને સમજાવ્યા, ‘ભૈ નરુ, આવું કરવાનું? કાશીમાં સીટ બચાવવા ધ્યાન આપ્યું તો કાશ્મીરમાં સૈનિક બચાવવા તરફ ધ્યાન નઈ આપવાનું? કાર ઉપરની લાલ બત્તી બંધ કરી, પણ આ વહેતા લાલ લોહીને તો બંધ કરો. ‘લશ્કર જડબાતોડ જવાબ આપશે’ એ કબૂલ, પણ વારંવાર આમ ચાલશે તો લશ્કર જ નઈ બચે. હું તો કહું છું એ ગદ્દારોને ઢાળી દો અને ‘કોઈ પથ્થર સે ના મારે જવાનોં કો’ ગાવાને બદલે ગોળીથી વીંધી નાખો અથવા ટાઇમપાસ કર્યા કરતા કાશ્મીરનું ડોનેશન કરી દો. બાકી આમ ચાલ્યું તો કાશ્મીર હાથમાંથી ગયું તો આપણે નકશામાં જ જોઈ રાજી થવાનું. ને યુનો? જે નકશામાં એ ન કશામાં. ચંબુડા મેં તો કઈ દીધું, પછી કહેતા નઈ કે ભગો બોલ્યો નઈ.’